TILLÆGSPROTOKOL

til overenskomsten mellem Det Europæiske Økonomiske Fællesskab og Republikken Island som følge af Republikken Bulgariens og Rumæniens tiltrædelse af Den Europæiske Union

DET EUROPÆISKE FÆLLESSKAB,

og

REPUBLIKKEN ISLAND HAR

UNDER HENVISNING til overenskomsten mellem Det Europæiske Økonomiske Fællesskab og Island undertegnet i Bruxelles den 22. juli 1972, i det følgende benævnt »overenskomsten«, og de eksisterende ordninger for handel med fisk og fiskerivarer mellem Island og Fællesskabet,

UNDER HENVISNING til Republikken Bulgariens og Rumæniens tiltrædelse af Den Europæiske Union,

UNDER HENVISNING til aftalen om Republikken Bulgariens og Rumæniens deltagelse i Det Europæiske Økonomiske Samarbejdsområde,

UNDER HENVISNING til den eksisterende ordning for handel med fisk og fiskerivarer mellem Island og Republikken Bulgarien og Rumænien,

VEDTAGET ved fælles aftale at fastsætte tilpasningerne til overenskomsten som følge af Republikken Bulgariens og Rumæniens tiltrædelse af Den Europæiske Union

OG AT INDGÅ DENNE PROTOKOL:

Artikel 1 Teksten til overenskomsten, bilagene og protokollerne, som udgør en integrerende del heraf, slutakten og de hertil knyttede erklæringer udfærdiges på bulgarsk og rumænsk, idet hver af disse tekster har samme gyldighed som originalteksterne. Det blandede udvalg godkender teksterne på bulgarsk og rumænsk.

Artikel 2 De særlige bestemmelser, der gælder for indførsel i Fællesskabet af visse former for fisk og fiskerivarer med oprindelse i Island, er fastsat i denne protokol og bilaget hertil. De årlige toldfrie kontingenter, der er fastsat i bilaget til denne protokol, gennemføres for perioden fra 1. januar 2007 til 30. april 2009. Kontingenternes størrelse vil blive taget op til fornyet overvejelse ved udgangen af pågældende periode for at tage hensyn til alle relevante interesser. Kontingenternes størrelse for 2007 bliver ikke reelt nedsat, fordi udvidelsen af Det Europæiske Økonomiske Samarbejdsområde ikke fandt sted den 1. januar 2007. Toldkontingenterne for 2009 nedsættes i overensstemmelse med deres anvendelse indtil 30. april 2009.

Artikel 3 Denne protokol skal ratificeres eller godkendes af de kontraherende parter i overensstemmelse med deres egne procedurer. Ratificerings- eller godkendelsesinstrumenterne deponeres i Generalsekretariatet for Rådet for Den Europæiske Union. Den træder i kraft dagen efter, at det sidste ratificerings- eller godkendelsesinstrument er blevet deponeret, forudsat at ratificerings- eller godkendelsesinstrumenterne for de følgende tilknyttede aftaler også er blevet deponeret: i) aftale om Republikken Bulgariens og Rumæniens deltagelse i Det Europæiske Økonomiske Samarbejdsområde ii) aftale i form af brevveksling mellem Det Europæiske Fællesskab og Kongeriget Norge om et samarbejdsprogram for økonomisk vækst og bæredygtig udvikling i Bulgarien iii) aftale i form af brevveksling mellem Det Europæiske Fællesskab og Kongeriget Norge om et samarbejdsprogram for økonomisk vækst og bæredygtig udvikling i Rumænien, og iv) tillægsprotokol til overenskomsten mellem Det Europæiske Økonomiske Fællesskab og Kongeriget Norge som følge af Republikken Bulgariens og Rumæniens tiltrædelse af Den Europæiske Union.

Artikel 4 Denne protokol er udfærdiget i to eksemplarer på bulgarsk, dansk, engelsk, estisk, finsk, fransk, græsk, italiensk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk, ungarsk og islandsk, idet hver af disse tekster har samme gyldighed.